
Р Е Ш Е Н И Е  
№  РС-880-19-104

Днес 14.10.2020 година, в град София, Комисията за противодействие на корупцията и за отнемане на незаконно придобитото имущество, в състав:

Председател:Сотир Цацаров
Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И:

Производството е по реда на чл. 71, ал. 1 от Закона за противодействие на корупцията и за отнемане на незаконно придобитото имущество и е образувано въз основа на Решение за образуване на производство за конфликт на интереси № КИ-001/22.01.2020 г. на Комисия за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ01/С-880/21.11.2019г. На 24.01.2020 г. с вх. № ЦУ 01/1282 на КПКОНПИ е регистрирано писмо, получено по електронната поща на КПКОНПИ. На 04.03.2020 г. с вх. № ЦУ 01/4051 на КПКОНПИ е регистрирано писмо, получено по електронната поща на КПКОНПИ. На 09.03.2020 г. с вх. № ЦУ 01/4378 на КПКОНПИ е регистрирано писмо, получено по електронната поща на КПКОНПИ. Изброените писма съдържат допълнителни данни и информация към сигнал с рег. № ЦУ01/С-880/21.11.2019г.
Производството е образувано против проф. д-р Евгени Станимиров – ректор на Икономически университет – В.
По същество, твърденията в сигнала са, че проф. Евгени Станимиров е работодател на съпругата си доц. д-р М. С., респ. и двамата са членове на Академичния съвет държат два гласа в този колективен орган за управление. Проф. Станимиров е и ръководител катедра „Маркетинг“, а доц. С. е ръководител катедра „Аграрна икономика“, ръководител на Център „Кариери, предприемачество и маркетинг“ в университета, както и член на Научно – изследователския институт на ИУ – В. Заемането на тези длъжности в университета формира за сем. Станимирови месечен доход от над 10 хил. лв. Твърди се, че съпругата на ректора е включена с ръководни функции в нов научен проект със срок 2019-2021 с финансиране от 120 000лв. – „Фундаментално научно изследване на тема поземлени отношения и европейска политика: синергия и перспективи за българското земеделие“. Същата участва и в програма за провеждане на квалификационен курс по „Портфолио и дигитални умения“.
В допълнението към сигнал с рег. № ЦУ01/С-880/21.11.2019г. се излагат твърдения, че проф. Станимиров, в качеството си на заместник – главен редактор на научно издателство на университета „Наука и икономика“, публикува три монографии.
Твърди се, че по времето, когато е член на редакционната колегия на сп. „Икономически изследвания“ на БАН, проф. Станимиров публикува две свои научни студии в съавторство с В. Ж., като последният е назначен като асистент в катедра „Маркетинг“ по лесен и нетрадиционен начин чрез комисия в състав – Евгени Станимиров и други асистенти, вместо участие на доценти, което е обичайната практика.
Проф. Станимиров получава званието „Съвременен народен будител“, като грамотата му е връчена на 18.11.2019 г. на среща между академичното ръководство на ИУ – В. и трима представители на Обществена академия за наука, образование и култура из между които и полк. Н. Р. – член на Експертния съвет на Центъра „Иновации и развитие“, чиито син – Х. Р. е приет като докторант в катедра „Маркетинг“.
По подадена жалба в началото на м. ноември 2018г. пред Комисията за защита от дискриминация срещу ректора и ръководителя на една от катедрите в Икономическия университет – В., като представител на същите се явява адвокат В. Д., като в настоящия момент същият се обучава и като редовен докторант в катедра „Правни науки“.

В последно постъпилото допълнение към сигнал с рег. № ЦУ01/С-880/21.11.2019г. се излагат твърдения за злоупотреби от ръководителя на катедра „Счетоводна дейност – доц. С. Г., както и от неговия заместник – доц. С. С..

С оглед твърденията в сигнала, Комисията е изискала и събрала следните доказателства: писмо вх. № ЦУ01/3047/18.02.2020г. на КПКОНПИ с приложения – 342 листа; писмо с вх.№ ЦУ01/5400/25.03.2020г. с приложени удостоверения за съпруга и родствени връзки; писмо с вх.№ ЦУ01/6622/24.04.2020г. с приложени документи, относими към процедурата по назначаване на В. Ж. като асистент в катедра „Маркетинг“ -  24бр., документи, относими към процедурата по прием на Х. Р. като докторант в катедра „Маркетинг“-24бр.; писмо с вх.№ ЦУ01/7038/05.05.2020г. с приложени договор № РД 15-39/03.07.2019г., сключен между Икономически университет – В. и Адвокатско дружество „Д.“ – 3л., документи във връзка с процедура по прием на В. Д. като докторант в катедра „Правни науки“ – 34бр., писмо с вх. № ЦУ01/9105/09.06.2020г. с приложени документи – 30 л.; писмо с вх. № ЦУ01/10064/19.06.2020г. ведно с приложени документи – 15бр., писмо с вх. № ЦУ01/11091/02.07.2020г. от Председателя на Общото събрание на ИУ-В., писмо с вх. № 11642/08.07.2020г. от Председателя на Обществена академия Наука, образование и култура, писмо с вх. № ЦУ01/11841/13.07.2020г., ведно със справка за получено нетно трудово възнаграждение.

По реда на чл. 72, ал. 5 от ЗПКОНПИ, проф. д-р Евгени Станимиров е изслушан от КПКОНПИ на 08.07.2020 г. По време на изслушването, обективирано в Протокол № 953/08.07.2020 г. Станимиров описва фактическата обстановка по отношение на упражнените от него правомощия, сочени в сигнал с рег. № ЦУ01/С-880/21.11.2019г. Твърди, че не е налице конфликт на интереси, както и че категорично не може да става въпрос, че доц. М. С. е поставена в привилигировано положение.
Пълнъмощникът на Станимиров – адвокат И. И., излага становище, че от събраните по административната преписка доказателства е видно, че изнесените твърдения за конфликт  на интереси са неоснователни и необосновани и не са налице кумулативните предпоставки , които да водят до конфликт на интереси.

С възражение вх. № 11580/08.07.2020г., проф. д-р Евгени Станимиров, чрез адвокат И. И. представя допълнително събрани доказателства, а именно: докладна записка от 17.06.2019г., заверено копие на Заповед № РД-06-1589/17.06.2019г., допълнително споразумение № РД-17-514/26.02.2020г., протокол № 11/28.05.2020г., заявление с вх. № РД20 536/28.05.2020г., писмо с изх. № РД21-76/28.01.2020г., Заповед № РД17-1894/12.07.2019г., писмо от Главен секретар до М. С., заявление от 30.07.2020г., справки за заета административна длъжност“директор“ в центровете на Икономически университет – В., Заповед №РД-17-953/26.03.2020г., органиграма.
            Служебно е направена справка в НБДН, Регистър Булстат, интернет страницата на Икономически университет – В., интернет страницата на БАН.

  След като обсъди събраните в хода на административното производство доказателства, Комисията установи следното от фактическа страна:

Сигналът е подаден от физическо лице с посочени имена, телефон, адрес за кореспонденция и е подписан. 
Икономически университет – В. е създаден през 1920 г. и е второстепенен разпоредител с бюджети към Министерство на образованието и науката.
Видно от справка в регистър БУЛСТАТ Икономически университет – В. е юридическо лице със 100 % държавно участие.
С Решение по т. 2 от протокол № 1/30.05.2019 г. на Общото събрание на ИУ – В. проф. д-р Евгени Станимиров е избран за ректор на Икономически университет – В..
С допълнително споразумение № РД 17-1353/30.05.2019г. към трудов договор № РД-17-1441/22.06.1998 г. на основание чл. 107 във връзка с чл. 83 от КТ, във връзка с чл. 67, ал. 1, т. 1 от КТ и Решение на Общото събрание на Икономически университет – В. с протокол № 1/30.05.2019 г. между Икономически университет – В., представляван от Председателя на Общото събрание проф. д-р В. Х. и Евгени Станимиров, последния е преназначен от длъжност „заместник ректор, висше училище по УД и акредитация и Ръководител катедра Маркетинг“ на длъжност „Ректор, висше училище и ръководител катедра Маркетинг“.
Съгласно връчената му на 30.05.2019 г. длъжностна характеристика, ректорът на университета ръководи и отговаря за цялостната дейност на ИУ и го представлява пред всички органи и лица в страната и в чужбина. Той се отчита пред Общото събрание и осъществява следните функции: ръководи изпълнението на плановете на студенти, докторанти и специализанти, за научни изследвания, за стопански и други дейности; Решава окончателно всички въпроси, свързани с приемане, отписване, отстраняване и преместване на студенти в друго висше училище, факултет, специалност и форма на обучение; Сключва и прекратява всички трудови договори; Назначава за срок от три месеца временно изпълняващи на незаети изборни длъжности; Назначава директори на центровете към ИУ, директори на институтите, помощник ректор и главен редактор на Университетското издателство; Подписва всички договори, финансови и други документи, кореспондира с държавни органи, учебни и научни организации и други лица у нас и в чужбина; Подписва учебните планове, приети от Академичния съвет, и утвърждава учебните програми, приети от факултетните съвети; Изпълнява и други функции, произтичащи от действащото законодателство и от решенията на Академичния съвет или Общото събрание; Подготвя и предлага за приемане от академичния съвет годишния отчет на ИУ, годишния доклад с финансовите и натуралните показатели на ИУ; Предлага на АС кандидатури на хабилитирани лица за избор на един или повече зам. - ректори; Ректорът прави предложение пред Президиума на ВАК за даване на НФС права за избор на доценти и професори по съответните научни специалности.
Видно от протокол № 9/14.06.2019 г. от заседание на катедра „Маркетинг“ след проведено тайно гласуване проф. д-р Евгени Станимиров е избран за ръководител на катедрата. На заседание на Факултетния съвет на факултет „Управление“, проведено на 21.06.2019 г., обективирано в протокол № 1/21.06.2019 г., изборът му като ръководител катедра е утвърден с тайно гласуване. За заеманата длъжност „ръководител катедра „Маркетинг“ Евгени Станимиров не получава възнаграждение.
Видно от т. 4 по Протокол № 1/30.05.2019г. Общото събрание на ИУ-В. избира Академичния съвет с тайно гласуване. Ректорът е член по право на Академичния съвет и го председателства. Видно от цитирания протокол доц. д-р М. С. е избрана за член на  Академичния съвет. Съобразно Вътрешните правила за организация на работната заплата възнаграждение за участие в Общото събрание и Академичния съвет не се изплаща. Възнаграждение не получават и проф. д-р Евгени Станимиров и доц. д-р М. С.. 

Видно от трудов договор № РД-17-2172/16.09.2003г., след придобита на 07.08.2003 г. образователна и научна степен „доктор“ и избор, обективиран в протокол № 1/ 16.09.2003 г. на Факултетния съвет /ФС/ на Стопански факултет, доц. д-р М. Р. С. е назначена на длъжност „главен асистент“ в катедра „Аграрна икономика“. Трудовия договор е подписан от ректора на ИУ – В. проф. д-р ик. н. К. Д.
 С допълнително споразумение № РД-17-1427/18.06.2010 г. към трудов договор № РД-17-2172/16.09.2003г., след придобито на 14.06.2010 г. научно звание „доцент“ по научната специалност 05.02.18 „икономика и управление/селско стопанство“, доц. д-р М. С. е преназначена на длъжност „доцент“ в катедра „Аграрна икономика“. Допълнителното споразумение е подписано от ректора на ИУ – В. проф. д-р ик. н. К. Д.
С допълнително споразумение № РД-17-2117/16.06.2015 г. към трудов договор № РД-17-2172/16.09.2003г., доц. д-р М. С. е преназначена на длъжност „ръководител, катедра и доцент, висше училище“ в катедра „Аграрна икономика“.
В периода 2015 – 2019 г. са сключени 8 броя допълнителни споразумения към трудов договор № РД-17-2172/16.09.2003г., като същите са свързани с актуализиране на заплатата или по повод справка – прогноза за учебната натовареност за съответната учебна година. Подписани са от проф. д-р. П.И. - ректор на ИУ – В..
С последното подписано допълнително споразумение № РД-17-55/16.01.2019 г. е уговорено брутно трудово възнаграждение, включващо основна заплата 1100 лв., 991 лв. за планова учебна натовареност, 840 лв. за заеманата административна длъжност /общо 2931/, допълнително възнаграждение от 560 лв. за притежавана научна и образователна степен „доктор“, допълнително възнаграждение за трудов стаж и професионален опит от 1,6 % за всяка година действителен трудов стаж и допълнително възнаграждение от 40 лв. за допълнително натоварване.
Видно от протокол № 11/18.06.2019 г. от заседание на катедра „Аграрна икономика“, след проведено тайно гласуване, за ръководител катедра е избрана доц. д-р М. С.. 
На 20.06.2019 г., на заседание на Факултетния съвет на Стопански факултет, обективирано в протокол № 1/20.06.2019 г., изборът на доц. д-р С. като ръководител катедра е утвърден с тайно гласуване. 
Въз основа на избора и на основание чл. 26д, ал. 4 от ЗВО с допълнително споразумение № РД-17-1649/20.06.2019 г., подписано от проф. д-р Станимиров, в качеството му на ректор на ИУ – В., към трудов договор № РД-17-2172/16.09.2003г. доц. д-р М. С. е преназначена от заеманата до момента длъжност „ръководител катедра, доцент висше училище“ на длъжност „ръководител катедра, доцент висше училище“ с брутно възнаграждение, включващо основна заплата от 1100 лв. за длъжност „ доцент“, 935 лв. за планова учебна натовареност от 185 % за учебната 2018/2019г., 840 лв. за заеманата административна длъжност, допълнително възнаграждение от 560 лв. за притежавана научна и образователна степен „доктор“, допълнително възнаграждение за трудов стаж и професионален опит от 1,6 % за всяка година действителен трудов стаж и допълнително възнаграждение от 40 лв. за допълнително натоварване.
След утвърждаване на новата планова учебна натовареност за учебната 2019/2020г. е подписано ново допълнително споразумение № РД-17-3346/16.10.2019г.между проф. д-р Станимиров, в качеството му на ректор на ИУ – В. и доц. д-р М. С., с което въз основа на прието решение на Академичния съвет на ИУ – В. по протокол № 3/26.09.2019 г. е договорено брутно трудово възнаграждение, включващо: основна заплата от 1100 лв. за длъжност „доцент“, 770 лв. за планова учебна натовареност от 170 % за учебната 2019/2020г., 840 лв. за заеманата административна длъжност, допълнително възнаграждение от 400 лв. за притежавана научна и образователна степен „доктор“, допълнително възнаграждение за трудов стаж и професионален опит от 1,6 % за всяка година действителен трудов стаж и допълнително възнаграждение от 40 лв. за допълнително натоварване.

В периода 2012г. – 2015 г. доц. д-р М. С. е назначавана на различни позиции във връзка с участието й в разработването на проектно предложение „Иновативна партньорска мрежа за устойчиво сътрудничество университет – бизнес“, съфинансирано от ЕСФ по ОП „Развитие на човешките ресурси“, като от 12.09.2014 г. е и „ръководител проект“.
Проектът е приключен на 01.06.2015г. като преди това с решение по протокол № 199/26.02.2015г. Академичния съвет е приел изградената по проекта система университет – бизнес.
На основание чл. 110 от КТ е сключен трудов договор № РД-17-3702/16.11.2017г. между М. С. и ректора на ИУ-В. – проф. д-р П.И., съгласно който последната е назначена на длъжност „ръководител, звено мрежа UEBN“ с основна заплата 400 лв. и работно време 2 часа.
Със Заповед № РД-06-3880/04.12.2017г. на ректора на ИУ-В. е наредено да се сформира комисия за кариерно развитие, председател на която е доц. д-р М. С.-ръководител мрежа UEBN.
На 17.06.2019г. Главния секретар на ИУ-В. представя на Ректора на ИУ – В. – проф. д-р Евгени Станимиров докладна записка относно преструктуриране на подчиненото му административно звено, а именно Кариерен център на ИУ-В.. Като мотиви се изтъкват, че кариерен център включва сектор „Алумни и кариери“ и звено „Мрежа UEBN“, които след създаване на всички подсистеми в мрежата са разделени в структурно отношение, но се припокриват като цели и функции. Със същата докладна записка се предлага и състав на работна група, която да изготви мотивирано предложение за преструктуриране на сектора при констатиране на необходимост от това. Измежду членовете на работната група е и доц. д-р М. С..
Със Заповед № РД-06-1589/17.06.2019г. на ректора на ИУ-В.-проф. д-р Станимиров, на основание чл. 21 от Правилника за дейността на ИУ-В. е сформирана работна група с ръководител доц. д-р Й. И. със задача да извърши предварителен анализ на осъществяваните до момента функции на сектор „Алумни и кариери“ и да изготви мотивирано предложение за преструктуриране на сектора при необходимост. На 24.06.2019 г. е изготвен и внесен доклад до Академичния съвет на ИУ-В., с който се предлага да се обединят сектор „Алумни и кариери“ и мрежа UEBN в Център „Кариери и предприемачество“. 
С решение по протокол № 2/26.06.2019 г. Академичния съвет на ИУ-В. предложението на работната група е прието и сектор „Алумни и кариери“ и мрежа UEBN се обединяват в Център „Кариери и предприемачество“. Въз основа на решението на Академичния съвет, със заповед № РД-14-1989/12.07.2019г. на ректора на ИУ-В.- проф. д-р Станимиров е разпоредено да се трансформира сектор „Алумни и кариери“ с прилежащите му звена „Кариерен център“ и „Мрежа UEBN“ и да се обедини в Център „Кариери и предприемачество“. 
Със Заповед № РД17-1894/12.07.2019 г. на ректора на ИУ-В. проф. д-р Станимиров, на основание чл. 21 от Правилника на ИУ-В. и Решение на Академичен съвет с Протокол № 2/26.06.2019г. е утвърдена промяна в щатното разписание чрез трансформиране на длъжностите „Ръководител сектор в образованието“ в сектор „Алумни и кариери“, длъжност „Ръководител звено“ в звено „Мрежа UEBN“ в „кариерен консултант в Център „Кариери и предприемачество“ и „директор“ в Център „Кариери и предприемачество“.
На 16.07.2019г. е подписано допълнително споразумение № РД-17-1994 към трудов договор № РД-17-1466/07.05.2014г. между ИУ-В., представляван от ректора - проф. д-р Станимиров  и Г. В., съгласно което последната се задължава да премине на работа в ИУ-В. от длъжност „Ръководител сектор в образованието“ в сектор „Алумни и кариери“ на длъжност „кариерен консултант в Център „Кариери и предприемачество“.
С Докладна записка от главен секретар е отправено предложение до Ректора на ИУ-В. относно допълнителни промени в щата на Център „Кариери и предприемачество“ и създаването на определени длъжности. Отправено е предложение длъжността „директор“ да бъде определена за 4 часа с трудово възнаграждение в размер на 1400 лв. Предложението по отношение на размера на възнаграждението и работното време не е утвърдено от проф. Станимиров като същият е поставил резолюция за заемане на длъжността на 2 часа при трудово възнаграждение от 700 лв.
С Докладна записка от 25.07.2019г., главният секретар отправя предложение до ректора на ИУ-В. на трансформираната длъжност „директор“ в Център „Кариери и предприемачество“  да бъде преназначена доц. д-р М. С., заемала длъжността „ръководител, звено мрежа UEBN“ преди промяната в щата.
Подписано е допълнително споразумение № РД-17-2192/30.07.2019г. от проф. д-р Станимиров, в качеството му на ректор на ИУ-В. към трудов договор № РД-17-3702/16.11.2017г., по силата на което, считано от 01.08.2019г. доц. д-р М. С. е преназначена от длъжност „Ръководител звено, Мрежа UEBN“ в длъжност „директор, Център „Кариери и предприемачество“ с основна заплата 700 лв. и продължителност на работното време – 2 часа. Видно от длъжностната характеристика, връчена на доц. д-р М. С., длъжността „директор, Център „Кариери и предприемачество“ е подчинена на главен секретар.
С решение по протокол № 3/26.09.2019г. Академичният съвет на ИУ-В. утвърждава промените в структурата и длъжностното разписание. Със Заповед № РД14-3178-1/14.10.2019г. на ректора на ИУ-В. Център „Кариери и предприемачество“ е преименуван и преструктуриран в Център „Кариери, предприемачество и маркетинг“.
С Докладна записка от главния секретар е отправено предложение до ректора на ИУ-В. за директор на център след промяната в наименованието да бъде назначена доц. д-р М. С.. По силата на заповед за заместване № РД17-3467/22.10.2019г. на ректора на ИУ-В., между доц. д-р Б. Ч.– заместник ректор по финанси и проектна дейност и доц. д-р М. С. е подписано допълнително споразумение № РД17-3504/23.10.2019г. към трудов договор № РД-17-3702/16.11.2017г., по силата на което М. С. заема длъжността „директор, Център „Кариери, предприемачество и маркетинг“. Размерът на основната заплата и работно време не са променяни.

По предложение на директора на Научноизследователския институт в ИУ-В. проф. д-р З. М. с решение по т. 4 от дневния ред по протокол № 2/26.06.2019г. Академичния съвет на ИУ-В. определя състава на Научния съвет на Научноизследователския институт. Въз основа на решението на Академичния съвет е издадена заповед № РД06-1988/12.07.2019г. на ректора на ИУ-В. - проф. д-р Станимиров за утвърждаване на състава на Научния съвет на Научноизследователския институт. Членовете на Научния съвет не получават възнаграждение за участието си в този съвет. Възнаграждение не получава и доц. д-р М. С..

За периода януари 2017 – януари 2020г. доц. д-р М. С. е участвала в научните колективи по следните договори за научни изследвания:
1. Договор № НИР-188/28.04.2017г. за научни изследвания на тема: „Капацитет за сътрудничество в зърнопроизводствената система в Република България“. Сумата на финансовите средства за целия период на изпълнение на проекта – 1500 лв. По този договор доц. д-р М. С. не е получила възнаграждение като ръководител на научния колектив.
2. Договор № НИР-196/28.04.2017г. за научни изследвания на тема: „Агро бизнесът и селските райони – икономика, иновации и растеж“. Сумата на финансовите средства за целия период на изпълнение на проекта – 3000 лв. По този договор доц. д-р М. С. не е получила възнаграждение като ръководител на научния колектив.
3. Договор № НИР-199/28.04.2017г. за научни изследвания на тема: „Социални иновации в селските райони на Република България“. Сумата на финансовите средства за целия период на изпълнение на проекта – 650 лв. По този договор доц. д-р М. С. не е получила възнаграждение като ръководител на научния колектив.
4. Договор № НИР-223/20.04.2018г. за научни изследвания на тема: „Устойчиво развитие на лозаро-винарския сектор-предизвикателства и възможности за растеж“. Сумата на финансовите средства за целия период на изпълнение на проекта – 3000 лв. По този договор доц. д-р М. С. не е получила възнаграждение като член на научния колектив.
5. Договор № НИР-36/10.05.2019г. за научни изследвания на тема: „Устойчиво развитие на поземлените ресурси-съвременни практики и решения“. Сумата на финансовите средства за целия период на изпълнение на проекта – 3000 лв. По този договор доц. д-р М. С. не е получила възнаграждение като ръководител на научния колектив.

Проект „Поземлени отношения и и европейска политика: синергия и перспективи за българското земеделие“ е проект на Института по аграрна икономика – София с партньори Аграрен университет Пловдив и Икономически университет – В.. При подаване на проектното предложение водещия партньор определя кого да покани за член на екипа по проекта. От ИУ-В. не е отправяно предложение до Института по аграрна икономика – София кои лица да бъдат включени при кандидатстване в конкурса.

На 28.01.2020г. от експерт сектор „Управление на проекти“ е отправено предложение за утвърждаване на екип за организация и управление на проект „Поземлени отношения и европейска политика: синергия и перспективи за българското земеделие“. На същата дата – 28.01.2020г., със Заповед № РД 06-185/28.01.2020г., ректорът на ИУ-В. - проф. д-р Станимиров определя членове на екип за организация, управление и изпълнение на проект „Поземлени отношения и и европейска политика: синергия и перспективи за българското земеделие“. За ръководител на проекта е определена доц. д-р М. С.. Заповедта е подписана от доц. д-р Б. Ч., съгласно заповед за заместване на ректора № РД 14-91/21.01.2020г.
Съгласно писмо с вх. № ЦУ01/9105/09.06.2020г. от Председателя на Общото събрание на ИУ-В., след извършена справка в сектор „Управление на проекти“ в ИУ-В. е установено, че няма сключени граждански договори с нито един от далите съгласие да бъдат членове на екипа по проекта, както и не е изплащано възнаграждение на друго основание.

На 12.06.2019г. със Заповед № РД14-1527 на ректора на ИУ-В. е наредено доц. д-р С.Б. – зам. Ректор по учебна дейност и акредитация да осъществява оперативно ръководство по организирането на учебния процес в Център за професионално обучение и подписва свързаната с това документация.
На 11.12.2019г., на основание запитване относно провеждане на обучение пред преподавателите от Център за подкрепа на личностното развитие - /ЦПЛР/ – Общински детски комплекс /ОДК/ и изготвена програма, е издадена Заповед № 122/11.12.2019г. на заместник-ректора по учебна дейност и акредитация, с която се разрешава организирането и провеждането на курс „Портфолио и дигитални умения“, считано от 13.12.2019г. до 16.12.2019г.  
Със Заповед №123/11.12.2019г. на заместник-ректора по учебна дейност и акредитация, считано от 13.12.2019г. доц. д-р М. С. се назначава за научен ръководител на курс „Портфолио и дигитални умения“.
Със Заповед №125/11.12.2019г. на заместник-ректора по учебна дейност и акредитация, за периода от 13.12.2019г. – 16.12.2019г. се назначават лектори, които да изнесат лекции пред курс „Портфолио и дигитални умения“ както следва: доц. д-р. М. С. – 4 часа лекции, 4 часа упражнения и 15 часа Научно ръководство и гл. ас. д-р П. П. - 4 часа лекции, 4 часа упражнения и 10 часа Научно ръководство. В тази връзка на 12.12.2019г. е сключен договор № 518, между ИУ-В., представляван от проф. д-р Евгени Станимиров – ректор и М. С. – лектор Център за професионално обучение /ЦПО/, като предмета на договора е провеждане на лекторски курс на тема „Портфолио и дигитални умения“. Възнаграждението на С. е в размер на 279 лв. Сключен е и договор № 517/12.12.2019г., между ИУ-В., представляван от проф. д-р Евгени Станимиров – ректор и П. П. – лектор ЦПО, като предмета на договора е провеждане на лекторски курс на тема „Портфолио и дигитални умения“. Възнаграждението на П. е в размер на 182 лв. 

С писмо вх. № ЦУ01/6622/ 24.02.2020г., Председателя на Общото събрание на Икономически университет – В. удостоверява, че за периода 2017-2019г. проф. д-р Евгени Станимиров няма публикувани монографии в университетското издателство „Наука и икономика“.

Видно от събраните по преписката доказателства се установи, че последната публикувана научна студия в сп. „Икономически изследвания“ към Българска академия на науките от проф. д-р Евгени Станимиров в съавторство с В. Ж. е през 2017 г.
В. Ж. е назначен на длъжност „асистент“ с трудов договор № РД-17-1711/26.06.2012г., сключен на основание чл. 17 от ЗРАСРБ, чл. 44, ал. 2 от Правилника за прилагане на ЗРАСРБ и чл. 68, ал. 1 от КТ, между Ж. и Икономически университет – В., представляван от проф. д-р П.
В периода 12.09.2016 – 16.01.2019 г. са сключени 6 броя допълнителни споразумения към трудов договор № РД-17-1711/01.07.2012г., като същите са свързани с актуализиране на заплатата или по повод справка – прогноза за учебната натовареност за съответната учебна година. Подписани са от проф. д-р. П.И. - ректор на ИУ – В.
На 24.04.2019 г., на основание чл. 119, във връзка с чл. 67, ал. 1, т. 1 от КТ, чл. 75, ал. 1, във връзка чл. 73, ал. 1 и ал. 2 от Правилника за условията и реда за придобиване на научни степени и заемане на академични длъжности в ИУ – В. с Протокол № 40/24.04.2019г., с допълнително споразумение № РД-17-1061 към трудов договор № РД-17-1711/01.07.2012г., проф. д-р. П.И., представляващ ИУ– В., преназначава В. Ж. от длъжност „главен асистент, висше училище“ на длъжност „доцент, висше училище“. 
Във връзка с Правилника за определяне на натовареността на академичния състав и формиране на работна заплата между ИУ-В., представляван от проф. д-р Евгени Станимиров – ректор и В. Ж. са подписани 2 броя допълнителни споразумения към трудов договор № РД-17-1711/01.07.2012г., а именно допълнително споразумение № РД-17-3280/15.10.2019г. и  допълнително споразумение № РД-17-611/28.02.2020г.
 
С Решение № 341/21.05.2018г. на Министерски съвет се утвърждава броя на приеманите за обучение студенти и докторанти във висшите училища и научните организации на Република България през учебната 2018-2019.
На 30.04.2019г. Х. Р. подава заявление № 19 за допускане до участие в конкурс за докторант
Със Заповед № РД06-1090/30.04.2019г. на ректора на ИУ-В. /П.И./ се назначават комисии за провеждане на конкурсни изпити по специалността за докторанти през месец юни 2019г.
След проведените кандидат – докторантски изпити, със Заповед № РД-17-2828/19.09.2019г. на ректора на ИУ – В. проф. Евгени Станимиров, на основание чл. 18, ал. 1 и 2 от Правилата за условията и реда за придобиването на научни степени и заемане на академични длъжности в ИУ-В. и решение на факултетния съвет на факултет „Управление“, Х. Р. е зачислен като редовен докторант по докторска програма – Маркетинг към катедра „Маркетинг“ за срок от 3 години, считано от 02.09.2019г. до 02.09.2022г.
Видно от събраните по преписката доказателства, на 18.11.2019г., на среща между академичното ръководство на ИУ – В. и трима представители на ОАНОК: полк. (ор) Н. Р. – член на Експертния съвет на Центъра „Иновации и развитие“, акад. И. Д. – член кореспондент на БАН и М. М. – президент на „Р. В.“ на проф. д-р Евгени Станимиров е връчена грамота и същият е удостоен със званието „Съвременен народен будител“.

Видно от Държавен вестник – брой 71/28.08.2018 г. е обявен конкурс за прием на докторанти на основание Решение № 341/21.05.2018г. на Министерски съвет. Със Заповед № РД 06-3497/18.10.2018г., ректорът на ИУ-В. П.И. назначава комисия със задача да разгледа документите на кандидатите за докторанти в ИУ-В., с оглед тяхното допускане до участие в конкурс. На 25.10.2018г. със Заповед № РД 06-3597, на основание чл. 21 от Правилника на ИУ-В., решение на МС № 341/21.05.2018г., обява в ДВ, бр. 71/28.08.2018г. и по предложение на ръководителите на катедри, ректорът на ИУ-В., П.И. назначава комисии, които да проведат конкурсните изпити по специалността за докторанти през месец декември 2018г.
На 26.10.2018г. В. Д. депозира в ИУ-В. заявление с вх. № 43, с което моли да бъде допуснат за участие в конкурс за докторант, редовна форма на обучение, държавна поръчка по докторска програма „Трудово право и обществено осигуряване“.
След успешно проведените кандидат докторантски изпити, на основание чл. 18, ал. 1 и 2, от Правилата за условията и реда за придобиването на научни степени и заемане на академични длъжности в ИУ-В. и решение на факултетния съвет на Финансово-счетоводен факултет (протокол № 1/30.01.2019г.), ректорът на ИУ-В. П.И. издава Заповед № РД 17-456/14.02.2019г., с която В. Д. е зачислен в редовна докторантура, държавна поръчка по докторска програма „Трудово право и обществено осигуряване“ към катедра „Правни науки“ за срок от три години, считано от 01.02.2019г. до 01.02.2022г. За научен ръководител е определена доц. д-р А. Й. А..
На 03.07.2019г. между „Д.“ Адвокатско дружество, чрез управителя си адвокат В. Д. и Икономически университет – В., представляван от ректора проф. д-р Евгени Станимиров се сключва договор за правно обслужване, изразяващо се в процесуално представителство пред Комисия за защита от дискриминация по преписка № 638/2018г. с ответници по същата - Икономически университет – В. и доц. д-р С. Г., в качеството си на бивш Декан на „Финансово-счетоводен“ факултет и ръководител на катедра „Счетоводна отчетност“ при „Финансово – счетоводен факултет“, като възнаграждението е определено в размер на 900 лв. за защита на ответника ИУ-В. и 900 лв. за защита на ответника доц. д-р С. Г.

По отношение на твърдения за злоупотреби от ръководителя на катедра „Счетоводна дейност – доц. С. Г., както и от неговия заместник – доц. С. С., КПКОНПИ не е компетентна да разгледа същите.

  Въз основа на така изяснената фактическа обстановка, Комисията установи следното от правна страна:

За да е осъществен конфликт на интереси по смисъла на чл. 52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
  Легалните дефиниции на понятията частен интерес и облага се съдържат в чл. 53 и  чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
  Като ректор на Икономически университет - В. проф. д-р Евгени Станимиров е лице, заемащо висша публична длъжност по смисъла на чл. 6, ал. 1, т. 45 от ЗПКОНПИ. 
С оглед горното КПКОНПИ е компетентна да разгледа подадения сигнал.
  
Съгласно чл. 19 от Закона за висшето образование висшите училища се ползват с академична автономия, която включва академични свободи, академично самоуправление и неприкосновеност на територията на висшето училище. В чл. 21, ал. 1, т. 3 и т. 6 от ЗВО се посочва, че академичното самоуправление се изразява в самостоятелно определяне на научно-преподавателския състав, на условията за приемане и формите на обучение на студентите, докторантите и специализантите, както и право за обявяване на конкурси и избор на преподаватели при условия и ред, установени в Закона за развитието на академичния състав в Република България.
Органи на управление на висшето училище са Общото събрание, академичният съвет и ректорът.
Висш орган на университета е Общото събрание. То се състои от 95 члена: 69 хабилитирани и 3 нехабилитирани преподаватели, 16 студенти и докторанти и 7 служители. Общото събрание избира с тайно гласуване академичния съвет и ректора на университета. То приема, допълва и променя Правилника за дейността на университета.
Академичният съвет определя и ръководи цялостната образователна, научна и кадрова политика на университета. Той взема решения, засягащи структурата на университета, учебната натовареност, утвърждава специалностите, формите и степените за обучение на студенти, приема правила за учебни и научни дейности. Състои се от 35 членa - хабилитирани преподаватели, нехабилитирани преподаватели, студенти, докторанти, представители на административния персонал. Ректорът ръководи заседанията на академичния съвет и отговаря за цялостната дейност на университета.
Съгласно чл. 32, ал. 1, т. 1, 2, 3, и т. 10 от Закона за висшето образование (ЗВО) ректорът представлява висшето училище, по право е член на академичния съвет и негов председател, сключва и прекратява трудови договори, а с избрания декан и директор на департамент, филиал, колеж и с ръководител на катедра и техните заместници сключва съответно допълнително споразумение по чл. 119 и 107 от Кодекса на труда, предлага на академичния съвет създаване, преобразуване или закриване на департаменти, катедри и обслужващи звена, както и изпълнява други функции, произтичащи от законите и от решенията на академичния съвет или Общото събрание.
В структурата на Икономически университет – В. се включват основни и обслужващи звена.
Основни звена в ИУ – В. са: факултетите, колежите и департаментите. Органи за управление на факултетите са: общо събрание, факултетен съвет и декан. Факултетите обединяват катедри, които осигуряват обучението по една или група сродни специалности. Катедрата е звено на факултетите, колежите и департаментите, което осъществява учебна и научноизследователска дейност по една или група сродни дисциплини. Органи за управление на катедрата са катедреният съвет и ръководителят на катедрата.
Научноизследователският институт е едно от основните звена на ИУ – В., което извършва теоретични и приложни научни изследвания в приоритетните научни направления на научноизследователската работа на академичния и преподавателски състав. Институтът обединява съществуващите 6 научни центрове на ИУ – В. в една структура. Управлението на Научноизследователската дейност към университета се осъществява от Академичния съвет. Организационно-управленската структура на института включва Директор, Заместник директор, сътрудник и Научен съвет. Научният съвет е управителен и представителен орган на Научно изследователския институт при ИУ-В. по научни и административни въпроси.
Обслужващите звена на ИУ-В. подпомагат органите за управление, основните звена, осигуряващи учебния процес и научноизследователската дейност / НИД/.
Центърът за професионално обучение (ЦПО) е обслужващо звено при ИУ - В., което администрира професионално, продължаващо, допълнително обучение, обучение по чужди езици и квалификационни курсове за учители. Изнасянето на лекции се извършва от преподавателите, изготвили програма за съответното обучение.
Статут на обслужващо звено има и Издателство "Наука и икономика" към ИУ-В..
Предмет на дейност на издателството е подготовка и издаване на учебници, учебни помагала, научна и справочна литература, автореферати на докторски дисертации и други вътрешни издания.
Органи на управление на издателската дейност са заместник ректор по НИД, издателски съвет и главния редактор.
Главният редактор е на постоянен трудов договор към ИУ-В..
Научните издания на Икономически университет – В. са форум за публично представяне на теоретични, методически, методологически и приложни изследвания и научни постижения на академичния състав от ИУ-В., както и от други български и чуждестранни научни организации. Научни издания на Икономически университет – В. са: Списание „Известия на Икономически университет – В.”, което публикува научни статии, Годишник на Икономически университет – В., където се публикуват студии и Монографична библиотека „Проф. Цани Калянджиев”, където се публикуват монографии
Всички внасяни за разглеждане материали се рецензират от функциониращите към университетското издателство редакционни колегии. Редколегията е колективен орган за организиране на обсъждането, рецензирането и комплектоването на научните трудове. Съставът на редакционните колегии се предлага от зам. – ректора НИДРК и от Главния секретар за утвърждаване от Академичния съвет.
В състава на редакционната колегия са включени утвърдени учени – хабилитирани преподаватели от всички научни направления на ИУ-В..

В хода на производството се установи, че проф. д-р Евгени Станимиров и доц. д-р М. С. са свързани лица, по смисъла на на § 1, т. 15, б. „а“ от ДР на ЗПКОНПИ. Наличието на свързани лица само по себе си не представлява конфликт на интереси. Свързаността създава риск от такъв в случаите, при които лицето, заемащо публична длъжност упражнява правомощия или изпълнява задължения по служба повлияно от частен интерес.
  От значение за установяване или не установяване конфликт на интереси е конкретно поведение на лицето, заемащо публична длъжност при изпълнение на правомощията му по служба, както и дали това поведение е в частен интерес негов или на свързано с него лице.

Видно от т. 4 от протокол № 1/30.05.2019 г. на Общото събрание на ИУ - В. проф. д-р Евгени Станимиров предлага номинации за членове на Академичния съвет на университета, измежду които е и доц. д-р М. С. След провеждане на тайно гласуване, предложението на ректора относно състава на Академичния съвет е прието.
За участието си в заседанията на Академичния съвет като негов член доц. д-р М. С. не получава възнаграждение. Правейки предложение до Общото събрание относно състава на Академичен съвет, проф. д-р Евгени Станимиров, в качеството си на ректор  на ИУ – В. изпълнява вменените му по закон задължения в съответствие със спецификата на заеманата от него публична длъжност. Правилникът на ИУ-В. предвиждат ректорът да отправи предложение да Общото събрание за номинации за членове на Академичния съвет. Видно от възражение с вх. № ЦУ01/11580/08.07.2020г. утвърдена  практика на университета е за членове на Академичния съвет да се предлагат всички ръководители и заместник-ръководители на звена, които заемат академична длъжност. Това са ръководители на катедри, декани на факултети, зам.декани, директорът на НИИ и др. Доц. д-р М. С. е предложена като номинация поради факта, че е ръководител катедра „Аграрна икономика“. В тази връзка не е налице наличието на частен интерес, който би могъл да повлияе върху безпристрастното и обективно изпълнение на упражнените правомощията  по служба от страна на проф. д-р Евгени Станимиров.
Налице са два от елементите на състава на конфликт на интереси по чл. 52 от ЗПКОНПИ, а именно: лице, заемащо висша публична длъжност и упражнени от него правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията  по служба от страна на Евгени Станимиров, в качеството му на ректор на ИУ-В.	
Липсата на частен интерес на лицето, заемащо висша публична длъжност или на свързаното с него лице по смисъла § 1, т. 15 от ДР на ЗПКОНПИ, при упражняването на правомощията или задълженията му по служба по конкретен повод, изключва наличието на нарушение на разпоредбите на Глава VIII, Раздел II от ЗПКОНПИ. 

В хода на производството се установи, че проф. д-р Евгени Станимиров, в качеството си на ректор  на ИУ – В. е упражнил правомощия по служба като е сключил с доц. д-р М. С. допълнително споразумение РД-17-1649/20.06.2019г. към трудов договор № РД-17-2172/16.09.2003г., /с което последната, на основание решение на Стопански факултет с протокол № 1/20.06.2019г. е преизбрана за ръководител катедра и е преназначена от заеманата до момента длъжност „ръководител катедра, доцент висше училище“ на длъжност „ръководител катедра, доцент висше училище“/, както и допълнително споразумение РД-17-3364/16.10.2019г. към трудов договор № РД-17-2172/16.09.2003г./ във връзка с приетата нова планова учебна натовареност за учебната 2019/2020г./. 
Сключвайки горните споразумения, проф. д-р Евгени Станимиров изпълнява вменените му по закон задължения в съответствие със спецификата на заеманата от него висша публична длъжност. Не е налице частен интерес, който може да повлияе върху безпристрастно и обективно изпълнение на правомощията или задълженията по служба.
Това е така предвид обстоятелството, че допълнително споразумение РД-17-1649/20.06.2019г. към трудов договор № РД-17-2172/16.09.2003г. е сключено между ректора на ИУ-В. - проф. д-р Евгени Станимиров и доц. д-р М. С. след проведена нормативно установена процедура. Съгласно разпоредбата на чл. 26д, ал. 4 от ЗВО Ръководителят на катедра е лице, хабилитирано в съответното научно направление на катедрата, което се избира с тайно гласуване за срок четири години от катедрения съвет, като изборът се утвърждава от съвета на основното звено на филиала. Длъжността се заема по основен трудов договор, сключен с ректора на висшето училище. В тази връзка ректорът е длъжен въз основа на избора на катедрения съвет, който е утвърден от факултетния такъв да назначи избраното лице за ръководител катедра. Правото на доц. д-р М. С. да заема посочената длъжност, а именно „ръководител катедра“ възниква по силата на решението на факултетния съвет, като допълнителното споразумение реализира направения избор. Определеното възнаграждение е същото като за всички, заемащи длъжността „доцент“ и „ръководител катедра“ при планова учебна натовареност от 185 %.
По отношение на допълнително споразумение РД-17-3364/16.10.2019г. към трудов договор № РД-17-2172/16.09.2003г., следва да се отбележи, че то също е подписано на основание взето от Академичен съвет Решение № 4 относно утвърждаване на новата планова учебна натовареност за учебната 2019/2020г. Учебната натовареност за всеки преподавател се определя чрез гласуване в съответната катедра, изготвя се справка-прогноза, която се предава на отдел „Информационни технологии и обслужване“ за изчисляване на възнагражденията и се включва трудовия договор или допълнителното споразумение към него от служители на отдел „Човешки ресурси“.
Проф. д-р Евгени Станимиров е действал в условията на обвързана компетентност и не е повлиян от частен интерес, негов или на свързаното с него лице. 
Предвид изложеното, се налага извода, че са налице два от елементите на състава на конфликт на интереси по чл. 52 от ЗПКОНПИ, а именно: лице, заемащо висша публична длъжност и упражнени от него правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията  по служба от страна на Евгени Станимиров, в качеството му на ректор на ИУ-В..	
Липсата на частен интерес на лицето, заемащо висша публична длъжност или на свързаното с него лице по смисъла § 1, т. 15 от ДР на ЗПКОНПИ, при упражняването на правомощията или задълженията му по служба по конкретен повод, изключва наличието на нарушение на разпоредбите на Глава VIII, Раздел II от ЗПКОНПИ. 

По отношение на избора на доц. д-р М. С. за член на Научния съвет към Научно изследователския институт /НИИ/, проф. д-р Евгени Станимиров е упражнил правомощия по служба като въз основа на Решение на Академичния съвет е издал заповед № РД06-1988/12.07.2019г. за утвърждаване на състава на Научния съвет на НИИ. Съгласно правилата за работа на научния съвет на научноизследователски институт при ИУ-В. членове на Научния съвет са по право заместник ректора на НИД, директорът и заместник директорът на НИИ и ръководителите на постоянните научни звена на института. Осем члена на Научния съвет се избират от Академичния съвет по предложение на директора на НИИ след съгласуване с Ректора на ИУ-В.. Самото решение кои лица да бъдат включени в състава на Научния съвет се гласува от Академичния съвет. Видно от протокол № 2/26.06.2019г. от проведено заседание на Академичния съвет, предложението за състава на научния съвет е гласувано и прието единодушно и в тази връзка, издаването на заповед РД06-1988/12.07.2019г., с оглед утвърждаване на вече направения избор е единствено в компетентността на самия ректор и произтичащите му от заеманата длъжност правомощия. 
Отделно от това, видно от писмо с вх. № ЦУ01/3047/18.02.2020г. но КПКОНПИ, членовете на Научния съвет не получават възнаграждение за участието си в този съвет. Възнаграждение не получава и доц. д-р М. С.
С оглед гореизложеното, следва да се приеме, че са налице два от елементите на състава на конфликт на интереси по чл. 52 от ЗПКОНПИ, а именно: лице, заемащо висша публична длъжност и упражнени от него правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията  по служба от страна на Евгени Станимиров, в качеството му на ректор на ИУ-В..	
Липсата на частен интерес на лицето, заемащо висша публична длъжност или на свързаното с него лице по смисъла § 1, т. 15 от ДР на ЗПКОНПИ, при упражняването на правомощията или задълженията му по служба по конкретен повод, изключва наличието на нарушение на разпоредбите на Глава VIII, Раздел II от ЗПКОНПИ. 

	По отношение на избора на доц. д-р М. С. за директор на Център „Кариери и предприемачество“, проф. д-р Евгени Станимиров е упражнил правомощия по служба като въз основа на мотивирано предложение от Главния секретар на Икономически университет – В. е подписал допълнително споразумение № РД-17-2192/30.07.2019г. към трудов договор № РД-17-3702/16.11.2017 г. по силата на което доц. д-р М. С. е преназначена от длъжност „ръководител, звено Мрежа UEBN“ на длъжност директор на Център „Кариери и предприемачество“ с основна заплата 700 лв. и продължителност на работното време -2 часа. При съпоставяне с размерите на възнагражденията на част от другите ръководители и директори на центрове в ИУ-В. се установи, че възнаграждението на доц. д-р М. С. е едно от най-ниските и в тази връзка не може да се стигне до извода, че доц. д-р Станимирова е поставена в по- благоприятно или привилигировано положение. Видно от събраните по преписката доказателства, както и от обясненията, дадени от проф. Евгени Станимиров по време на изслушване, проведено на 08.07.2020г.,  звено Мрежа UEBN е създадено като продължение и гаранция за устойчивост на проект „Иновативна партньорска мрежа за устойчиво сътрудничество университет – бизнес“, на който М. С. е била ръководител. Изискването за устойчивост на успешно приключили проекти по ОП РЧР е изпълнено, като с оглед успешната реализация на проекта, същият е признат като работеща система, даваща връзка между студенти – бизнес и университет. 
Видно от мотивите, изложени в докладна записка, с която главен секретар предлага за директор на Център „Кариери и предприемачество“ да бъде назначена доц. М. С., последната е най – подходящия служител на новооткритата длъжност с оглед на притежавания клас 1 „ръководители“, натрупания опит, познанията придобити при изпълнението на проекта по ОП РЧР, както и липсата на друг служител от трансформираните звена. Длъжността е на пряко подчинение на главен секретар.
Упражнените правомощия от проф. д-р Евгени Станимиров са във връзка задоволяване на обществения и служебен интерес, както и интереса на университета, който представлява, тъй като подобряването на връзката университет – бизнес подпомага професионалната реализация на студентите, подпомага процесите на подбор на студенти за стажантски позиции и работни места, дава насоки с оглед професионалното ориентиране и подготовка на студентите в тяхното кариерно развитие.
Предвид изложеното, се налага извода, че са налице два от елементите на състава на конфликт на интереси по чл. 52 от ЗПКОНПИ, а именно: лице, заемащо висша публична длъжност и упражнени от него правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията  по служба от страна на проф. д-р Евгени Станимиров, в качеството му на ректор на ИУ-В..	
Липсата на частен интерес на лицето, заемащо висша публична длъжност или на свързаното с него лице по смисъла § 1, т. 15 от ДР на ЗПКОНПИ, при упражняването на правомощията или задълженията му по служба по конкретен повод, изключва наличието на нарушение на разпоредбите на Глава VIII, Раздел II от ЗПКОНПИ. 
	По отношение на назначението на доц. д-р М. С. за директор на Център „Кариери и предприемачество и маркетинг“, проф. д-р Евгени Станимиров не е упражнил правомощия по служба, видно от заповед № РД17-3467/22.10.2019г. за заместване на ректора поради служебна ангажираност. Допълнително споразумение № РД17-3504/23.10.2019г. към трудов договор № РД-17-3702/16.11.2017г. е сключено между доц. д-р Б. Ч.– заместник-ректор по финанси и проектна дейност и доц.  д-р М. С.	
Липсата на упражнени правомощия по служба, във връзка с подписване на допълнително споразумение №РД17-3504/23.10.2019г. към трудов договор № РД-17-3702/16.11.2017г., предопределят и липсата на частен интерес, който може да повлияе върху безпристрастното и обективното им изпълнение, поради което се налага извода, че по отношение на проф. д-р Евгени Станимиров, в качеството му на ректор на ИУ – В. липсват два от елементите на състава на конфликт на интереси по чл.52 от ЗПКОНПИ. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните Глава Осма от ЗПКОНПИ, които представляват негова проявна форма и за липсата на конфликт на интереси по смисъла на чл.52 от ЗПКОНПИ.
Проект „Поземлени отношения и европейска политика: синергия и перспективи за българското земеделие“ е проект на Института по аграрна икономика – С. с партньори Аграрен университет П. и ИУ-В. При подаване на проектното предложение водещия партньор определя кого да покани за член на екипа по проекта при съобразяване на изискването участниците в проекта да са учени и експерти с постижения в научната област на проектното предложение.
От събраните по преписката доказателства се установи, че от ИУ-В. не е отправяно предложение до Института по аграрна икономика – София кои лица да бъдат включени при кандидатстване в конкурса. Заповед РД06-185/28.01.2020г. за определяне на членове на екип /един от които е и доц. д-р М. С./ за организация, управление и изпълнение на проект „Поземлени отношения и европейска политика: синергия и перспективи за българското земеделие“ е издадена въз основа на предложение, направено с докладна записка от експерт сектор „Управление на проекти“. Отделно от това се установи, че въпросната заповед не е подписана от проф. д-р Евгени Станимиров, а от доц. д-р Б. Ч., съгласно заповед за заместване на ректора № РД 14-91/21.01.2020г. 
Липсата на упражнени правомощия по служба, във връзка с определяне на членове на екип за организация, управление и изпълнение на проект „Поземлени отношения и европейска политика: синергия и перспективи за българското земеделие“, предопределят и липсата на частен интерес, който може да повлияе върху безпристрастното и обективното им изпълнение, поради което се налага извода, че по отношение на проф. д-р Евгени Станимиров, в качеството му на ректор на ИУ – В. липсват два от елементите на състава на конфликт на интереси по чл.52 от ЗПКОНПИ. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните Глава Осма от ЗПКОНПИ, които представляват негова проявна форма и за липсата на конфликт на интереси по смисъла на чл.52 от ЗПКОНПИ.
От събраните по преписката доказателства се установи, че проф. д-р Евгени Станимиров, в качеството си на ректор на ИУ – В. е упражнил правомощия по служба като е сключил договор № 518/12.12.2019г. с доц. д-р М. С. – лектор ЦПО, като предмета на договора е провеждане на лекторски курс на тема „Портфолио и дигитални умения“.
Сключвайки горния договор, проф. д-р Евгени Станимиров изпълнява вменените му по закон задължения в съответствие със спецификата на заеманата от него публична длъжност. Не е налице частен интерес за Станимиров, който би могъл да повлияе върху безпристрастното и обективно изпълнение на правомощията  по служба.
Това е така предвид обстоятелството, че съгласно чл. 32, ал. 1, т. 3 ЗВО единствено ректорът притежава правомощието да сключва трудови договори. Договор № 518/12.12.2019г., между ИУ-В., представляван от проф. д-р Евгени Станимиров – ректор и доц. д-р М. С. – лектор ЦПО е сключен въз основа на Заповед № 125/11.12.2019г. на зам.-ректор по учебна дейност и акредитация, с която се назначават лектори, които да изнесат лекции пред курс „Портфолио и дигитални умения“. От събраните доказателства се установи, че  проф. д-р Евгени Станимиров не е участвал в изготвянето на програмата и офертата към директора на ЦПЛР – ОДК, както и в избора на лектори за въпросния курс. Следва да бъде направен извода, че доц. д-р М. С. не е поставена в привилигировано положение и полученото възнаграждение в размер на 279 лв. е за реално положен труд. 
Предвид изложеното, се налага извода ,че са налице два от елементите на състава на конфликт на интереси по чл. 52 от ЗПКОНПИ, а именно: лице, заемащо висша публична длъжност и упражнени от него правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията  по служба от страна на Евгени Станимиров, в качеството му на ректор на ИУ-В..	
Липсата на частен интерес на лицето, заемащо висша публична длъжност или на свързаното с него лице по смисъла § 1, т. 15 от ДР на ЗПКОНПИ, при упражняването на правомощията или задълженията му по служба по конкретен повод, изключва наличието на нарушение на разпоредбите на Глава VIII, Раздел II от ЗПКОНПИ. 

От събраните във хода на производството доказателства е видно, че проф. д-р Евгени Станимиров е член на състава на редакционната колегия към монографична библиотека „Проф. Цани Калянджиев“. /Решение № 15 по Протокол № 3 от 26.09.2019г. на заседание на Академичния съвет/.
С писмо вх. № ЦУ01/6622 от 24.04.2020г., председателят на Общото събрание на Икономически университет – В. декларира, че за периода 2017-2019г. проф. д-р Евгени Станимиров няма публикувани монографии в университетското издателство „Наука и икономика“.

Списание „Икономически изследвания“ е научно издание, което излиза в 6 книжки годишно. Издава се от Институт за икономически изследвания при БАН. В него се публикуват резултати от научни изследвания, посветени на важни икономически проблеми. Рецензират се анонимно от двама рецензенти.
Последната публикувана научна студия от проф. д-р Евгени Станимиров в съавторство с В. Ж. е през 2017 г.
На основание чл. 17 от ЗРАСРБ, чл. 44, ал. 2 от Правилника за прилагане на ЗРАСРБ и чл. 68, ал. 1, т. 1 от КТ, Ж. е назначен като асистент в катедра „Маркетинг“ с трудов договор № РД-17-1711/26.06.2012г., като за срок на договора е посочен 01.07.2016г.
Видно писмо с вх.№ ЦУ01/5400/25.03.2020г. с приложени удостоверения за съпруга и родствени връзки не са налице роднински връзки между проф. д-р Евгени Станимиров и В. Ж., а липсата на родство между посочените лица обуславя липсата на свързаност помежду им по смисъла на §1, т 15, б. „а“ от ДР на ЗПКОНПИ.
Основният трудов договор за назначаването на В. Ж. като асистент в катедра „Маркетинг“ е сключен с ИУ-В., представляван от проф. П.И. на 26.06.2012г., т. е по време, когато проф. д-р Станимиров не е заемал длъжността „ректор“. 
От събраните по преписката доказателства се установи, че проф. д-р Евгени Станимиров, в качеството си на ректор на ИУ – В. е упражнил правомощия по служба като е сключил допълнително споразумение № РД-17-3280/15.10.2019г. /във връзка с приетата нова планова учебна натовареност за учебната 2019/2020г./ и допълнително споразумение № РД-17-611/28.02.2020г. /във връзка с актуализиране на работната заплата/ към трудов договор № РД-17-1711/01.07.2012г.
Сключвайки горните договори, проф. д-р Евгени Станимиров изпълнява вменените му по закон задължения в съответствие със спецификата на заеманата от него публична длъжност. Не е налице наличието на частен интерес, който би могъл да повлияе върху безпристрастното и обективно изпълнение на правомощията  по служба.
Налице са два от елементите на състава на конфликт на интереси по чл. 52 от ЗПКОНПИ, а именно: лице, заемащо висша публична длъжност и упражнени от него правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията  по служба от страна на Евгени Станимиров, в качеството му на ректор на ИУ-В..	
Липсата на частен интерес на лицето, заемащо висша публична длъжност или на свързаното с него лице по смисъла § 1, т. 15 от ДР на ЗПКОНПИ, при упражняването на правомощията или задълженията му по служба по конкретен повод, изключва наличието на нарушение на разпоредбите на Глава VIII, Раздел II от ЗПКОНПИ. 

С издаване на Заповед № РД-17-2828/19.09.2019г. проф. Станимиров е упражнил правомощия по отношение на Х. Р. – син на Н. Р.. Цитираната заповед е издадена въз основа на нормативно проведена процедура и решение на факултетен съвет.
Видно писмо с вх.№ ЦУ01/5400/25.03.2020г. с приложени удостоверения за съпруга и родствени връзки не са налице роднински връзки между проф. д-р Евгени Станимиров и Н. Р., а липсата на родство между посочените лица обуславя липсата на свързаност помежду им по смисъла на §1, т 15, б. „а“ от ДР на ЗПКОНПИ.
Отделно от това, в компетентността на Обществена академия наука, образование, култура е решението на кого следва да бъде връчена определена грамота или звание.
В тази връзка следва извода,че издавайки Заповед №РД-17-2828/19.09.2019г. проф. д-р Евгени Станимиров изпълнява вменените му по закон задължения в съответствие със спецификата на заеманата от него публична длъжност. Не е налице наличието на частен интерес, който би могъл да повлияе върху безпристрастното и обективно изпълнение на правомощията  по служба.
Налице са два от елементите на състава на конфликт на интереси по чл. 52 от ЗПКОНПИ, а именно: лице, заемащо висша публична длъжност и упражнени от него правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията  по служба от страна на Евгени Станимиров, в качеството му на ректор на ИУ-В..	
Липсата на частен интерес на лицето, заемащо висша публична длъжност или на свързаното с него лице по смисъла § 1, т. 15 от ДР на ЗПКОНПИ, при упражняването на правомощията или задълженията му по служба по конкретен повод, изключва наличието на нарушение на разпоредбите на Глава VIII, Раздел II от ЗПКОНПИ. 

По отношение на В. Д.,  проф. д-р Евгени Станимиров е упражнил правомощия като на 03.07.2019г. между „Д.“ Адвокатско дружество, чрез управителя си адвокат В. Д. и Икономически университет – В., представляван от ректора проф. д-р Евгени Станимиров се сключва договор за правно обслужване, изразяващо се в процесуално представителство пред Комисия за защита от дискриминация по преписка № 638/2018г. с ответници по същата - Икономически университет – В. и доц. д-р С. Г., в качеството си на бивш Декан на „Финансово-счетоводен“ факултет и ръководител на катедра „Счетоводна отчетност“ при „Финансово – счетоводен факултет“.
Видно писмо с вх.№ ЦУ01/5400/25.03.2020г. с приложени удостоверения за съпруга и родствени връзки не са налице роднински връзки между проф. д-р Евгени Станимиров и В. Д., а липсата на родство между посочените лица обуславя липсата на свързаност помежду им по смисъла на §1, т 15, б. „а“ от ДР на ЗПКОНПИ.
Отделно от това, видно от събраните по преписката доказателства, В. Д. е зачислен като докторант на 14.02.2019г. със заповед от ректора на ИУ-В. - П.И.. Проф. д-р Евгени Станимиров не е упражнил правомощия по отношение на В. Д. – не участва в комисии, не издава заповеди във връзка с конкурсната процедура за кандидат – докторантски изпити. 
Сключвайки договора за правно обслужване, проф. д-р Евгени Станимиров изпълнява вменените му по закон задължения в съответствие със спецификата на заеманата от него публична длъжност. Не е налице наличието на частен интерес, който би могъл да повлияе върху безпристрастното и обективно изпълнение на правомощията  по служба.
Налице са два от елементите на състава на конфликт на интереси по чл. 52 от ЗПКОНПИ, а именно: лице, заемащо висша публична длъжност и упражнени от него правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията  по служба от страна на Евгени Станимиров, в качеството му на ректор на ИУ-В..	
Липсата на частен интерес на лицето, заемащо висша публична длъжност или на свързаното с него лице по смисъла § 1, т. 15 от ДР на ЗПКОНПИ, при упражняването на правомощията или задълженията му по служба по конкретен повод, изключва наличието на нарушение на разпоредбите на Глава VIII, Раздел II от ЗПКОНПИ. 


  Предвид изложеното, Комисията за противодействие на корупцията и за отнемане на незаконно придобитото имущество, на основание чл. 74, ал. 1 и 2 от ЗПКОНПИ 


РЕШИ:

  НЕ УСТАНОВЯВА конфликт на интереси по отношение на проф. д-р Евгени Станимиров – ректор на Икономически университет - В. с ЕГН ********** и лице, заемащо висша публична длъжност по смисъла на чл. 6, ал. 1, т. 45 от ЗПКОНПИ, във връзка с подписване на допълнително споразумение №РД17-3504/23.10.2019г. към трудов договор № РД-17-3702/16.11.2017г. и с издаването на Заповед РД06-185/28.01.2020г. за определяне на членове на екип за организация, управление и изпълнение на проект „Поземлени отношения и европейска политика: синергия и перспективи за българското земеделие“, поради липса на упражнени правомощия по служба. 
 
	НЕ УСТАНОВЯВА конфликт на интереси по отношение на проф. д-р Евгени Станимиров – ректор на Икономически университет - В. с ЕГН ********** и лице, заемащо висша публична длъжност по смисъла на чл. 6, ал. 1, т. 45 от ЗПКОНПИ, във връзка с направено на 30.05.2019г. предложение за членове на Академичния съвет, сключване на допълнително споразумение РД-17-1649/20.06.2019г. и допълнително споразумение РД-17-3364/16.10.2019г. към трудов договор № РД-17-2172/16.09.2003г., издаване на заповед № РД06-1988/12.07.2019г., подписано допълнително споразумение № РД-17-2192/30.07.2019г. към трудов договор № РД-17-3702/16.11.2017 г., сключване на договор № 518/12.12.2019г.,  сключване на допълнително споразумение № РД-17-3280/15.10.2019г. и допълнително споразумение № РД-17-611/28.02.2020г. към трудов договор № РД-17-1711/01.07.2012г., издаване на заповед № РД17-2828/19.09.2019г. и сключване на договор за правно обслужване, поради липса на частен интерес - негов или на свързаното с него лице по смисъла § 1, т. 15, б. „а“ от ДР на ЗПКОНПИ.

Препис от решението да се изпрати на проф. д-р Евгени Станимиров – ректор на Икономически университет – В., на основание чл. 75, т. 1 от ЗПКОНПИ.

Препис от решението да се изпрати на Окръжна прокуратура – В., с оглед преценка за реализиране на правомощията по чл. 76, ал. 2 от ЗПКОНПИ.

С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“. 


КОМИСИЯ:

ПРЕДСЕДАТЕЛ:………………………….…….…/СОТИР ЦАЦАРОВ/

ЗАМЕСТНИК - ПРЕДСЕДАТЕЛ:………………/АНТОН СЛАВЧЕВ/

ЧЛЕН:……………………………..………../АНТОАНЕТА ЦОНКОВА/

ЧЛЕН:…………………...……………………......…/ПЛАМЕН ЙОЦОВ/

ЧЛЕН:……………………………………….…..../СИЛВИЯ КЪДРЕВА/

